Paška, Pavol, predseda NR SR (2012-09-11):
Páni poslanci, no, odporúčam, aby ste si toto vysvetlili. Schôdza bude dlhá. Budete mať dostatok priestoru na to, aby ste v primeranej intimite túto problematiku vyriešili. Pán Osuský, predpokladám, že nechcete o tom hlasovať, čo ste navrhli. Dobre. Budeme hlasovať teraz o návrhoch, o ktorých sa dá hlasovať. Pani poslankyňa Gibalová požiadala, aby pán minister práce a sociálnych vecí Richter predložil správu o plnení programu národného projektu Práce v teréne a v obciach? Dobre som to? Terénna a sociálna práca. Dobre. Hlasujeme o návrhu. (Hlasovanie.) 144 prítomných, 63 za, 1 proti, 80 sa zdržalo. Tento návrh sme neschválili. Pán poslanec Hlina mal tri návrhy. Budeme hlasovať o každom zvlášť. Žiadal, aby správa, alebo aby bod programu, ktorým je správa o stave vyšetrovania kauzy Gorila, bola v programe definovaná na konkrétny deň a čas prerokovania. Hlasujeme. (Hlasovanie.) Budeme hlasovať ešte raz. Vyhlasujem toto hlasovanie za neplatné. Poprosím vás, dámy a páni, skontrolujte si, či hlasovacie zariadenie zaregistrovalo vašu kartu. Toto hlasovanie vyhlasujem za neplatné a budeme opakovane hlasovať o prvom návrhu, ktorý podal pán poslanec Hlina. Hlasujeme. (Hlasovanie.) 145 prítomných, 137 bolo za, 4 sa zdržali, 4 nehlasovali. Pán poslanec Hlina, schválili sme to. To znamená, navrhujem takýto postup. Budem konzultovať s pánom ministrom vnútra a potom, samozrejme, opäť plénu navrhnem konkrétny dátum a deň, kedy tento bod zaradíme, dobre? Ďakujem pekne. Takže teraz, druhý bod bol, aby ministerstvo dopravy predložilo správu o plnení smernice Európskej komisie o inteligentných dopravných systémoch včítane porovnania nákladovosti v iných krajinách a u nás. Dobre, hlasujeme. (Hlasovanie.) 145 prítomných, 58 za, 2 proti, 81 sa zdržalo, 4 nehlasovali. Tento návrh sme neschválili. Tretí návrh bol o prijatí uznesenia, že Národná rada Slovenskej republiky zrealizuje výjazdové zasadnutie v rómskej osade v Letanovciach. Hlasujeme. (Hlasovanie.) 143 prítomných, 13 za, 88 proti, 39 sa zdržalo, 3 nehlasovali. Tento návrh sme neschválili. O návrhu pána poslanca Matoviča nebudeme hlasovať. Pán poslanec Kaník, dal návrh, ktorý takisto je trošku zmätočný, pretože je mojou kompetenciou, lebo návrh programu zostavujem pred začatím Národnej rady. Takže neviem, čo ste mali na mysli, pôvodné miesto, to, čo je predložené na grémiu, je informatívny materiál, ktorý len informuje o počte bodov. Takže, ale keďže. Ako bod 76. Dobre, hlasujeme. (Hlasujeme.) Chcem len upozorniť, že sme odsúhlasili na návrh pána Hlinu, že po konzultácii s pánom ministrom vnútra ho zaradíme na. 144 prítomných, 58 za, 13 proti, 72 sa zdržalo, 1 nehlasoval. Tento návrh sme neschválili. Ešte raz opakujem, že na základe schváleného návrhu pána poslanca Hlinu budeme po konzultáciách rozhodovať, kedy budeme rokovať o tomto bode. Je možné, že sa naplní aj vaša predstava, pán poslanec Kaník. Pán Osuský, o vašom návrhu nedám hlasovať. Takže, dámy a páni, budeme hlasovať teraz o návrhu programu 7. schôdze ako o celku. (Hlasovanie.) 145 prítomných, 103 bolo za, 42 sa zdržalo. Návrh programu 7. schôdze sme schválili. Vážené pani poslankyne, páni poslanci, hlasovať budeme vždy o 11.00 hodine a o 17.00 hodine, ak nerozhodneme inak a ak bude o čom hlasovať. Ďakujem pekne. A dovoľte, aby som otvoril rokovanie programu prvým bodom, ktorým je druhé čítanie o vládnom návrhu zákona, ktorým sa mení a dopĺňa zákon č. 575 o organizácii činnosti vlády a organizácii ústrednej štátnej správy. Je to tlač 84. Poprosím pána ministra spravodlivosti Tomáša Boreca, aby odôvodnil vládny návrh. Máte slovo, pán minister. (Rokovanie o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony , tlač 84.)